|  |  |
| --- | --- |
|  | Ўзбекистон Республикаси  Судьялар олий кенгашининг  2021 йил 6 майдаги СОКҚ-1543-III-сонли қарорига  ИЛОВА |

**Судьялик лавозимларига номзодлар ва судьяларнинг   
касбга муносиблигини баҳолашга кўмаклашувчи психологик**

**тест тизими тўғрисида**

**НИЗОМ**

**1-боб. Умумий қоидалар**

1. Судьялик лавозимларига номзодлар ва судьяларнинг (кейинги ўринларда – судьяликка номзодлар ва судьялар) касбга муносиблигини баҳолашга кўмаклашувчи психологик тест тизими (кейинги ўринларда – “Психологик тест” ахборот тизими деб юритилади) Ўзбекистон Республикаси Президентининг “Судьяларнинг чинакам мустақиллигини таъминлаш ҳамда суд тизимида коррупциянинг олдини олиш самарадорлигини ошириш чора-тадбирлари тўғрисида” 2020 йил 7 декабрдаги ПФ-6127-сон Фармонига мувофиқ ишлаб чиқилган.

2. “Психологик тест” ахборот тизими дастурий кодлари Ўзбекистон Республикаси Судьялар олий кенгаши (бундан буён матнда Судьялар олий кенгаши) нинг серверларида сақланади.

“Психологик тест” ахборот тизимини маълумот, дастурий ва техник жиҳатидан қўллаб-қувватлаш, шунингдек ахборот тизимининг ахборот хавфсизлигини таъминлаш Судьялар олий кенгаши томонидан амалга оширилади.

**2-боб. “Психологик тест” ахборот тизимининг асосий мақсад ва вазифалари, тузилиши ва дастурий таъминоти**

3. “Психологик тест” ахборот тизимининг асосий мақсадлари қуйидагилардан иборат:

ахборот-коммуникация технологияларини судьяликка номзодлар ва судьяларни танлаш жараёнларига янада кенг жорий этиш;

суд тизимини малакали ва муносиб кадрлар билан тўлдириш;

судьялик лавозимига ўтказиладиган танлов сифатини ошириш,

судьяликка номзодлар ва судьяларнинг психологик хусусиятлари ва жиҳатларини тўлиқ очиш;

суд тизимида очиқлик ва шаффофликни таъминлаш.

4. “Психологик тест” ахборот тизимининг вазифалари қуйидагилардан иборат:

судьяликка номзодлар ва судьялар учун психологик тест синовларида иштирок этишни таъминлаш;

судьяликка номзодлар ва судьяларнинг психологик портретини тузиш учун психологик тест натижаларини автоматик равишда психолог мутахассисга тақдим этиш;

психологик тест маълумотларини қайта ишлаш, сақлаш ва умумлаштириш;

психологик тест натижаларини киритиш учун баённомалар ва хулосалар шаклларини автоматик равишда шакллантириш;

психологик тест натижалари бўйича статистик ва таҳлилий материаллар ва маълумотларни шакллантириш;

электрон судлов ахборот тизимлари ва маълумотлар базалари билан интеграция қилиш.

5. “Психологик тест” ахборот тизими клиент-сервер тамойили асосида яратилган веб-илова ҳисобланади.

Ахборот тизимининг клиент қисми фойдаланувчилар томонидан Интернет-браузернинг манзиллар майдонига ахборот тизими веб-манзилини киритишлари билан очиладиган илова ҳисобланади.

Ахборот тизимининг сервер қисми эса Судьялар олий кенгашининг серверида жойлашган бўлиб, у фойланувчиларнинг сўровномалари асосида ишлайди.

**3-боб. “Психологик тест” ахборот тизимида топшириладиган тестлар ва уларнинг мазмуни**

6. “Психологик тест” ахборот тизимида топшириладиган психологик тестлар сони ва мазмуни Судьялар олий кенгаши томонидан психолог мутахассис билан келишган ҳолда белгиланади.

7. “Психологик тест” ахборот тизими орқали топширадиган тестлар шахснинг қуйидаги психологик ҳолатлар ва хусусиятларини ўз ичига олади:

- қатъийлик;

- босиқлик;

- жиззакилик;

- стрессга мойиллик;

- стрессга чидамлилик;

- коррупцияга мойиллик;

- алкоголизмга мойиллик;

- руҳий касалликлар;

- бошқа психологик хусусиятлар.

**4-боб. “Психологик тест” ахборот тизими фойдаланувчилари, ахборот тизимида рўйхатдан ўтиш ва фойдаланувчи шахсий кабинети**

8. “Психологик тест” ахборот тизими хизматларидан фойдаланиш ва ундаги маълумотлардан фойдаланиш имкониятига қараб ахборот тизими фойдаланувчилари қуйидаги тоифларга бўлинади:

* **номзод ва судья** – судъялик лавозимига номзодлар ва судьялар:
* **раис** – Ўзбекистон Республикаси Судьялар олий кенгаши раиси;
* **раис ўринбосари -** Судьялар олий кенгаши раиси ўринбосари;
* **шўъба раҳбари -** Судьялар олий кенгаши Судьялар корпусини шакллантириш шўъбаси раҳбари;
* **суд инспекцияси раҳбари -** Судьялар олий кенгаши Судьялар дахлсизлигини таъминлаш ва коррупциянинг олдини олиш бўйича суд инспекцияси раҳбари;
* **психолог** – судьяликка номзодлар ва судьялар билан психологик суҳбат ва тест ўтказувчи психолог мутахассис;
* **тизим маъмури (масъул шахc)** – Судьялар олий кенгашининг Ахборот-коммуникация технологияларини жорий этиш ва ахборот хавфсизлигини таъминлаш бўлими инспектори “Психологик тест” ахборот тизимини техник, дастурий ва маълумот билан қўллаб-қувватлаб турувчи масъул шахс.

9. Ҳар бир фойдаланувчининг ахборот тизимида ўзининг шахсий кабинети мавжуд бўлиб, шахсий кабинетга фойдаланувчилар уларга тизим маъмури томонидан берилган логин ва пароль орқали кирадилар.

**4.1. Судьяликка номзодлар ва судьялар томонидан ахборот тизимида рўйхатдан ўтиш ва уларнинг шахсий кабинети**

10. Судьяликка номзодлар ва судьяларнинг ахборот тизимида рўйхатдан ўтиши учун қуйидаги маълумотлар тизим маъмурига тақдим этилади:

* судьяликка номзод ёки судьянинг фамилияси, исми шарифи;
* паспорт серияси ва номери;
* жисмоний шахснинг шахсий идентификация рақами (паспортда бош саҳифаси тагида кўрсатилган 14 сонли хос рақам);
* мобиль телефон рақами;
* электрон почта манзили;
* турар жой манзили;
* лавозими.

11. Ахборот тизими маъмури судьяликка номзод ва судьянинг шахсий маълумотларни олгач уни тизимга киритади ва судьяликка номзод ва судьяга логин ва паролни беради.

12. Ахборот тизимида рўйхатдан ўтиш бир марта амалга оширилади.

13. Ахборот тизими бош саҳифасидаги “авторизация” ойнасининг логин ва пароль майдонларига тегишли логин ва паролни киритиб, судьяликка номзод ва судья ахборот тизимидаги шахсий кабинетига киради.

14. Судьяликка номзод ва судья ахборот тизимдаги шахсий кабинет орқали қуйидаги маълумотларни олиш ва хизматлардан фойдаланиши мумкин:

* психологик тест ўтказиладиган санани ва вақтини билиш;
* психологик тест топшириш;
* тест билан боғлиқ маълумотлар ва хабарларни олиш.

**4.2. Психолог мутахассис томонидан ахборот тизимида рўйхатдан ўтиш ва унинг шахсий кабинети**

15. Психолог мутахассис ахборот тизимида рўйхатдан ўтиш учун ўтиши учун қуйидаги маълумотлар тизим маъмурига тақдим этилади:

* фамилияси, исми шарифи;
* иш жойи ва манзили;
* хизмат телефон рақами;
* электрон почта манзили;
* мобиль телефон рақами (ихтиёрий);

16. Ахборот тизими маъмури психолог мутахассиснинг шахсий маълумотларни олгач уни тизимга киритади ва психолог-мутахассисга логин ва паролни беради.

17. Ахборот тизими бош саҳифасидаги “авторизация” ойнасининг логин ва пароль майдонларига тегишли логин ва паролни киритиб, психолог мутхассис ахборот тизимидаги шахсий кабинетига киради.

18. Психолог мутахассис шахсий кабинети орқали қуйидаги маълумотларни олиши ва хизматлардан фойдаланиши мумкин:

* психологик тест топширувчи судьяликка номзодлар ва судьяларнинг рўйхати;
* судьяликка номзод ва судья тўғрисида умумий маълумотлар билан танишиш;
* психологик тест санаси ва вақтини белгилаш;
* топшириладиган психологик тест турини белгилаш;
* психологик суҳбат санасини ва вақтини белгилаш;
* тест топширганлар рўйхати билан танишиш;
* тест натижаларини олиш;
* психологик портретлар билан танишиш;
* маълумот юбориш;
* протоколлар ва бошқа ҳужжатлар тузиш;
* турли параметрлар орқали қидириш (фильтр);
* электрон жадваллар (MS Excel) орқали статистик ҳисоботларни шакллантириш ва уларни юбориш (.pdf, .doc)

19. Психологик суҳбат ва психологик хулоса асосида психолог мутахассис судьяликка номзод ва судьянинг тавсиявий психологик портретини тузади.

20. Психолог мутахассис ахборот тизим орқали олинган психологик тест натижалари асосида судьяликка номзод ва судьянинг психологик ҳолати бўйича тавсиявий хулоса беради ва унинг натижасини тизимга киритади.

**4.3. Судьялар Олий Кенгаши раиси ва ўринбосари ва кенгаш котиби, шўьба ва инспекция раҳбарлари томонидан ахборот тизимида рўйхатдан ўтиш ва уларнинг шахсий кабинети**

21. Судьялар Олий Кенгаши раиси ва ўринбосари ва кенгаш котиби, шўьба ва инспекция раҳбарлари ахборот тизимида рўйхатдан ўтиш учун қуйидаги маълумотлар тизим маъмурига тақдим этади:

* фамилияси, исми шарифи;
* иш жойи ва манзили;
* хизмат телефон рақами;
* электрон почта манзили;
* мобиль телефон рақами (ихтиёрий);

22. Ахборот тизими маъмури Судьялар Олий Кенгаши раиси ва ўринбосарининг шахсий маълумотларни олган уни тизимга киритади ва психолог мутахассисга логин ва паролни беради.

23. Ахборот тизими бош саҳифасидаги “авторизация” ойнасининг логин ва паролни майдонларига тегишли логин ва паролни киритиб, Судьялар Олий Кенгаши раиси ва ўринбосари ахборот тизимидаги шахсий кабинетига киради.

24. Судьялар Олий Кенгаши раиси ва ўринбосари шахсий кабинети орқали қуйидаги маълумотларни олиши ва хизматлардан фойдаланиши мумкин:

* психологик тест топширувчи судьяликка номзодлар ва судьяларнинг рўйхати;
* судьяликка номзод ва судья тўғрисида умумий маълумотлар билан танишиш;
* психологик тест топширганлар рўйхати;
* психологик тест натижалари;
* қайта психологик тест топширадиганлар рўйхати;
* судьяликка номзод ва судьяларнинг психологик портрети;
* протоколлар баёни;
* психологик хулосалар;
* турли параметрлар бўйича қидириш (фильтр);
* электрон жадваллар (MS Excel) орқали статистик ҳисоботларни шакллантириш ва уларни юбориш (.pdf, .doc).

**4.4. “Психологик тест” ахборот тизими маъмури ва унинг шахсий кабинети**

25. Судьялар олий кенгашининг Ахборот-коммуникация технологияларини жорий этиш ва ахборот хавфсизлигини таъминлаш бўлими инспектори- “Психологик тест” ахборот тизимини техник, дастурий ва маълумот билан қўллаб-қувватлаш, ахборот хавфсизлигини таъминлаш учун масъул ҳисобланади.

26. Ахборот тизими маъмури шахсий кабинети (маъмурий панель) орқали қуйидаги хизматларни амалга оширади:

* судьяликка номзодлар ва судьяларни, психолог мутахассисни, Судьялар олий кенгаши масъулларини ахборот тизимида рўйхатга олиш ва уларга логин ва пароль бериш;
* судьяликка номзодлар ва судьяларнинг шахсий маълумотларига уларда хатолик аниқланган тақдирда, расмий сўров ва Судьялар олий кенгаши томонидан берилган рухсат асосида тегишли ўзгартиришлар киритиш,
* ахборот тизимига хато маълумотлар киритилагани аниқланган ҳолда Судьялар олий кенгаши масъуллари рухсати билан ўзгартириш ва тузатишларни киритиш.

27. Ахборот тизими маъмури шахсий кабинети орқали қуйидаги маълумотларни олиши ва хизматлардан фойдаланиши мумкин:

* Калит сўзлар:
* Глобал маълумотлар;
* Ички маълумотлар;
* Фойдаланувчилар;
* Тестлар;
* Ҳужжатлар шаблонлари (протоколлар, портрет, шакллар, хулосалар ва б.);

Хизматлар:

- тест санасини ўзгартириш;

- номзодга оид маълумотларни тузатиш, ўзгартириш киритиш;

Ҳисоботлар:

* Фильтр;
* Чиқиш.

**5-боб. “Психологик тест” ахборот тизимида психологик тест топшириш тартиби**

28. Судьяликка номзодлар ва судьялар психологик тест топшириш учун психолог мутахассис томонидан белгиланган кун ва вақтда ахборот тизимидаги шахсий кабинетида “Тест топшириш” тугмасини босади.

29. Психологик тест компьютер ойнасида чиққанидан сўнг судьяликка номзод ва судья тест топшириш учун ажратилган вақт оралиғида тест саволларига жавоб беради ва тестни тамомлайди.

30. Тест учун ажратилган вақт тамом бўлганидан сўнг, тест автоматик равишда шу вақтнинг ўзида тўхтатилади. Белгиланган вақт мобайнида судьяликка номзод ва судья қайсидир тест саволларига жавоб бермаган бўлса, уларга жавоб бериш учун қўшимча вақт ажратилмайди.

31. Биринчи тест якунлангандан сўнг, кейинги навбатдаги тестларга ўтилади. Улардан ўтиш тартиби юқорида кўрсатилган тартибда амалга оширилади.

32. Судьяликка номзод ва судья охирги турдаги тестни тамомлагандан сўнг, тест ойнасини ёпади ва ахборот тизимидан чиқади.

33. Тест ўтказилган сўнг, тест жавоблари белгиланган муддатда судьяликка номзод ва судьянинг ахборот тизимидаги шахсий кабинетининг “Тест натижалари” менюсида пайдо бўлади.

34. Психолог мутахассис тест тамом бўлганидан сўнг, ўзининг ахборот тизимидаги шахсий кабинетига киради ва тест натижасини киритмоқчи бўлган судьяликка номзод ва судьянинг фамилияси устига сичқонча билан босиб, судьяликка номзод ва судьянинг шахсий шакли (формасига) ўтади. У ерда тест натижаларини очади ва ўрнатилган тартибда тест натижаларини баҳолаб, уларни тизимга киритади. Шундан сўнг судьяликка номзод ва судьянинг шахсий кабинетида тест натижалари акс этади.

35. Психолог мутахассис тест натижалари асосида судьяликка номзод ва судьянинг тавсиявий психологик портретини шакллантиради ва тизимга киритади.

**6-боб. Якуний қоидалар**

36. Мазкур Низомга ўзгартириш ва қўшимчалар киритиш Судьялар олий кенгаши қарори билан амалга оширилади.

37. Мазкур Низомнинг асл нусхаси Кенгаш котибида доимий сақланади, электрон нусхаси Кенгаш вебсайтига жойлаштирилади.